Návrh realokácie finančných prostriedkov v rámci Sektorového operačného programu Priemysel a služby

Uznesením vlády Slovenskej republiky č. 202 zo dňa 16. marca 2005 bol schválený  materiál „Návrh postupu pri úprave finančných plánov programových dokumentov“.

Z vyššie citovaného uznesenia vlády SR vyplynula pre podpredsedu vlády a ministra hospodárstva SR úloha vykonať priebežnú evaluáciu pokroku v implementácii Sektorového operačného programu Priemysel a služby. 

Evaluácia pokroku bola v rámci Ministerstva hospodárstva Slovenskej republiky vykonaná nezávislým hodnotiteľom spoločnosťou Econsulting, s.r.o. Bratislava. V rámci správy nezávislého evaluátora (príloha č. 1) boli navrhnuté rôzne alternatívy realokácie, pričom vždy išlo o realokáciu z opatrenia 1.5 „Rozvoj zahraničnej spolupráce a image SR“ a to z dôvodu, že predmetné opatrenie zamerané predovšetkým na podporu exportu (účasť na výstavách, veľtrhoch, štúdie) z pohľadu dopytu zo strany žiadateľov, ako aj celkovej absorpcie opatrenia sa javí ako problematické. Absorbcia (objem schválených finančných prostriedkov /alokované finančné prostriedky) dosahuje v tomto opatrení iba 2,9 %. 

Nezávislý evaluátor navrhol realokovať časť prostriedkov alokovaných v opatrení 1.5 v prospech opatrení, po ktorých je vyšší dopyt a u ktorých je vyššia očakávaná účinnosť (plánované hodnoty/reálne hodnoty indikátorov), teda do opatrení 1.1, 1.2 a 1.4, resp. do viacerých z nich. Ide o nasledujúce alternatívy: 

1.	alternatíva: presun prostriedkov  z opatrenia 1.5 do opatrenia 1.1;
2.	alternatíva: presun prostriedkov z opatrenia 1.5 do opatrenia 1.2;
3.	alternatíva: presun prostriedkov z opatrenia 1.5 do opatrení 1.1 a 1.2;
4.	alternatíva: presun prostriedkov z opatrenia 1.5 do opatrenia 1.4;
5.	alternatíva: presun prostriedkov z opatrenia 1.5 do opatrení 1.1, 1.4.

Z uvedených alternatív nezávislý evaluátor z hľadiska dosiahnutia rýchlejšieho efektu a plnenia cieľov, ako aj rýchlejšieho vyčerpania prostriedkov Sektorového operačného programu Priemysel a služby odporučil ich nasledovné poradie:

1.	alternatíva 2;
2.	alternatíva 3;
3.	alternatíva 1.

Správa nezávislého evaluátora zároveň obsahuje súhrnné vyhodnotenie realokácie podľa uvedených alternatív, ich pozitíva a riziká.

V súvislosti s alternatívou 2. t. j. realokovať časť prostriedkov alokovaných v opatrení 1.5 v prospech opatrenia 1.2 „Podpora rozvoja a rekonštrukcie infraštruktúry“, ktorá bola v správe evaluátora vyhodnotená ako najvhodnejšia, bola Slovenskou agentúrou pre rozvoj investícií a obchodu vypracovaná predikcia dopytu žiadateľov, ako aj absorbcie finančných prostriedkov v rámci 2. a ďalších možných výziev na predkladanie projektov v rámci opatrenia 1.2.  

Na 2. výzvu na predkladanie projektov v rámci opatrenia 1.2 bola stanovená indikatívna výška finančných prostriedkov v objeme 729 933 tis. SKK (19,2  mil. EUR prepočítané kurzom 38 SKK/EUR). Z dôvodu, že uzávierka 2. výzvy na predkladanie projektov v rámci opatrenia 1.2 je stanovená na 9. septembra 2005, v čase vypracovávania materiálu sa vychádzalo z nasledovnej predikcie Slovenskej agentúry pre rozvoj investícií a obchodu:

Na základe komunikácie s potenciálnymi žiadateľmi o poskytnutie nenávratného finančného príspevku sa predpokladá prijatie cca 20 projektov v celkovej požadovanej výške nenávratného finančného príspevku cca 3,2 mld. Sk a to z nasledovných samosprávnych krajov: Banskobystrický (3), Prešovský (3), Žilinský (3), Košický (4), Nitriansky (3), Trnavský (3), Trenčiansky (1). O vybudovanie priemyselných parkov prejavili záujem investori z nasledovných odvetví: automobilový priemysel (16), strojársky (12), kovoobrábací (9), potravinársky (5), informačné technológie a služby (4), chemický (3), drevospracujúci (4), pričom sa predpokladá vytvorenie cca 7 000 pracovných miest.

Na základe ekonomických analýz ako aj skúseností Slovenskej agentúry pre rozvoj investícií a obchodu možno konštatovať, že počet existujúcich priemyselných parkov na Slovensku je nedostačujúci, čomu nasvedčuje aj záujem zo strany verejného sektora v oblasti budovania priemyselných parkov a rekonštrukcie výrobných hál v skrátenom programovacom období 2004 - 2006.

Na základe uvedenej predikcie je zrejmé, že realokácia do opatrenia 1.2 je potrebná, nakoľko výška finančných prostriedkov stanovená na 2. výzvu je nedostačujúca na pokrytie záujmu verejného sektora v tejto oblasti. V rámci opatrenia 1.2 sú zároveň v schválenom Programovom doplnku k Sektorovému operačnému programu Priemysel a služby zadefinované dva národné projekty - jeden je zameraný na vybudovanie živnostenského inštitútu a dosiahnutie optimalizácie siete živností a druhý sa týka modernizácie a prepojenia vedeckých, akademických a technických knižníc s podnikateľskou praxou. 

Po ukončení hodnotiaceho procesu v rámci 2. výzvy na predkladanie projektov bude zrejmá výška voľných finančných prostriedkov v rámci opatrenia 1.2 a bude možné uvažovať o jej ďalšom využití. Prípadné voľné finančné prostriedky budú môcť byť využité na podporu vyššie uvedených národných prostriedkov, alebo na vyhlásenie ďalšej výzvy v rámci opatrenia 1.2 v roku 2005, resp. v roku 2006. 
 
V nadväznosti na správu nezávislého evaluátora, ako aj vyššie uvedenú predikciu  Slovenskej agentúry pre rozvoj investícií a obchodu bolo rozhodnuté, že Ministerstvo hospodárstva SR uskutoční realokáciu v rámci Priority 1 Sektorového operačného programu Priemysel a služby. Pôvodný finančný plán Sektorového operačného programu Priemysel a služby (príloha č. 2) bude modifikovaný tak, že sa uskutoční realokácia finančných prostriedkov z opatrenia 1.5 do opatrenia 1.2. Navrhuje sa presun zdrojov Európskeho fondu regionálneho rozvoja vo výške 10 279 052,- EUR z opatrenia 1.5 do opatrenia 1.2 (s úpravou intenzity pomoci v rámci opatrenia 1.2) tak, ako je uvedené v modifikovanom finančnom pláne (príloha č. 3). 

Takto zrealizovaná realokácia bude mať za následok:

-	zatraktívnenie regiónov pre vstup investičného kapitálu;
-	efektívnejšie využitie priemyselných objektov a lokalít s vybudovanou, resp. čiastočne vybudovanou infraštruktúrou a profesijné využitie ľudského potenciálu;
-	využitie v súčasnosti nevyužívaných podnikových areálov pre nové podnikateľské aktivity;
-	zvýšenie zamestnanosti, zvýšenie počtu živnostníkov a MSP podnikajúcich v regiónoch;
-	zvýšenie dobudovania infraštruktúry nevyhnutnej pre zriadenie nových podnikateľských aktivít;
-	vytvorenie siete s informačným prepojením vedeckých, akademických a špeciálnych knižníc, vrátane ich modernizácie;
-	vybudovanie živnostenského inštitútu, dosiahnutie optimalizácie siete živností;
-	ušetrenie prostriedkov štátneho rozpočtu vo výške 954 483,- EUR; 
-	zníženie objemu súkromných zdrojov na program vo výške 10 279 051,- EUR,
-	zvýšený nárok na zdroje samospráv (vlastné zdroje konečných prijímateľov, napr. obcí, VÚC ...)  vo výške 954 483,- EUR;
-	zníženie celkového objemu prostriedkov na program vo výške 10 279 052,- EUR a s tým súvisiaca zmena  rozhodnutia Európskej komisie.

Takto uskutočnená realokácia bude mať zároveň za následok zmenu intenzity pomoci v rámci opatrenia 1.2 (68%:27%:5%), avšak úroveň verejných zdrojov sektorového operačného programu Priemysel a služby zostáva na rovnakej úrovni, vo výške 235 866 703, - EUR.

Tento variant realokácie navrhujeme aj z dôvodu, že Ministerstvo hospodárstva SR bolo upozornené Ministerstvom financií SR v rámci medzirezortného pripomienkového konania, že „V zmysle záverov z konzultácií s DG Regio návrh na realokáciu finančných prostriedkov Európska komisia neschváli, pokiaľ nebude úroveň verejných zdrojov (štátny rozpočet + ostatné verejné zdroje) zachovaná na rovnakej úrovni ako v pôvodnom rozhodnutí EK, tzn. 235 866 703 EUR za obdobie 2004-2006.“

Realokácia v rámci Priority 1. Sektorového operačného programu Priemysel a služby po schválení vládou SR bude predložená na schválenie Monitorovaciemu výboru pre Sektorový operačný program Priemysel a služby, ako aj Národnému monitorovaciemu výboru pre Rámec podpory spoločenstva, s následným predložením na schválenie Európskej komisii.